runetrust/blame-folketinget-dk huggingface dataset:
Karsten Hønge (SF), 2010-06-16:
Jeg er sikker på, at det, der interesserer lønarbejderne og virksomhederne, er at kende den økonomiske ramme, inden for hvilken de kan få et dagpengesystem til at understøtte fleksibiliteten, så det giver tryghed i forhold til dækningsgraden, som jo nu er nede på ca. 50 pct. for en almindelig lønarbejder, og også at få en periode, der gør, at lønarbejderne føler sig så trygge, at de ikke vil fokusere på meget lange opsigelsesvarsler eller andre ting, f.eks. afgifter, man kan knytte op på afskedigelser, sådan at virksomhederne kan få en arbejdskraft, der har den uddannelse, der passer til det, de har brug for, og som også er villig til at lade sig fyre og flytte rundt med.
Det, der er det unikke ved det danske arbejdsmarked, er, at man som lønarbejder er villig til at lade sig hyre og fyre med kort varsel, og det, der er fordelen for virksomhederne, er, at de hurtigt kan få fat i kvalificeret arbejdskraft.
Det kan man skrue sammen på forskellige måder, og det vil vi meget gerne diskutere med både arbejdsgivere og fagforeninger.
Men der er penge til en 4-årig periode.
Jens Kirk (V), 2010-06-16:
Det er selvfølgelig spændende at få en ny ordfører for SF, hr. Karsten Lynge, på banen.
Det er – jeg er ikke engang sikker på, at man må sige det herinde – god dag mand, økseskaft.
Men hvis der virkelig er nogen seere derude nu, der følger med, så bør der snart komme nogle klare svar, så man ved, hvad man har at rette sig efter til næste valg.
Vi fik dog et lille pip her.
Det var ikke klart med de 15 mia. kr. og de 11 mia. kr., men en 4-årig periode er der dog penge til, hvilket hr. Torben Hansen ikke ville udtale sig om.
Er det rigtigt, at man er enig om, at der er til en 4-årig periode?
Karsten Hønge (SF), 2010-06-16:
Tjo, men lige så vel som det kan være svært at høre, hvad jeg hedder til efternavn, tror jeg også, det var svært at høre, hvad hr. Torben Hansen udtalte.
Jeg hørte overhovedet ingen uenighed.
Jeg beundrer i hvert fald seernes tålmodighed, hvis de bliver ved med at høre på de her spørgsmål.
Jeg hørte ingen uenighed mellem hr. Torben Hansen og mig.
Det kommer an på, hvordan det bliver opfattet.
Den økonomiske ramme er til stede.
Er det så svært at forstå?
Mads Rørvig (V), 2010-06-16:
Jeg vil også gerne rose hr. Karsten Hønge for at være gået op og have taget ordet.
Det gik vi jo desværre glip af under førstebehandlingen, hvor SF ikke var til stede på talerstolen.
Vi skal finde 24 mia. kr., det er et konsolideringskrav til det offentliges økonomi i de næste 3 år.
Dagpengene er en del af det.
Der har været massive demonstrationer på slotspladsen mod det her forslag, hvor man har været ude at snakke med demonstranterne.
Så jeg er bare nysgerrig efter at høre, hvad det er, man har lovet de her demonstranter, der har været.
Hvad er det, man har lovet fagbevægelsen og de andre, man har snakket med?
Kan vi ikke få et klart svar fra hr. Karsten Hønge på, om man vil sætte dagpengeperioden op til 4 år igen?
Det skylder man vælgerne et klart svar på.
Karsten Hønge (SF), 2010-06-16:
Svaret er, at der er penge til en 4-årig dagpengeperiode.
Sophie Løhde (V), 2010-06-16:
Hr. Karsten Hønge fra Socialistisk Folkeparti havde jo rig lejlighed til at blande sig under hele første runde af behandlingen af det her lovforslag, men Socialistisk Folkeparti gik ikke på talerstolen som ordfører.
Ergo kom der en anden runde, og det er her, jeg kvitterer for at Socialistisk Folkeparti nu også har meldt sig i debatten.
Det var ikke et særlig klart svar, vi fik her til sidst, men vi fik da alligevel det svar, at midlerne til at finansiere en 4-årig dagpengeperiode er til rådighed ifølge Socialistisk Folkeparti.
Ergo tager Harald Børsting fra LO fejl, når han siger, at der ikke længere skal findes 15 mia. kr., men kun 11 mia. kr.
Det var rart, at ordføreren for Socialistisk Folkeparti kunne sætte fagforeningsformanden fra LO på plads og sige, at han har taget fejl i sine udtalelser.
Nu har hr. Torben Hansen jo her i dag udtalt adskillige gange, at en dagpengeperiode på 2 år er usympatisk kort.
Hvis hr. Karsten Hønge deler den opfattelse, hvad mener han så om, at hverken hans egen partiformand eller partiformanden for Socialdemokratiet vil garantere en 4-årig dagpengeperiode efter et folketingsvalg?
Mads Rørvig (V), 2010-06-16:
Jeg synes, det er fair, man får svar på det, man spørger om.
Ordføreren siger, at der er penge til en 4-årig dagpengeperiode.
Men det besvarer jo ikke noget som helst.
Kan vi ikke få et klart svar?
Hvis man siger, der er penge – o.k., det har vi så konstateret – hvad vil man så bruge de penge på?
Karsten Hønge (SF), 2010-06-16:
Ja, det kan godt være, at nogle synes, at svaret var dårligt, men det stod i rimelig relation til det spørgsmål, jeg fik.
Jacob Jensen (V), 2010-06-16:
Derfor vil jeg gerne spørge, om det så er LO's pris for at støtte S og SF, at LO dermed også skal bestemme S og SF's politik på det her område?
Karsten Hønge (SF), 2010-06-16:
LO har ikke fået nogen pris i nogen sammenhæng.
Vi har en dialog med LO, som vi også har en dialog – og det ved jeg jo er til stor irritation for især Venstre – med både virksomheder og arbejdsgiverorganisationer.
Selv om man i landspressen kan opleve selv en minister være åbenlyst irriteret over, at SF har dialog med virksomhedsejere og arbejdsgiverorganisationer, er det en del af vores løbende arbejde.
Vi har ikke nogen pris, hverken til arbejdsgiverne eller til LO, men det løfte, vi giver, er, at vi ønsker at have et samfund, der hænger sammen.
Vi ønsker faktisk at understøtte et samfund, hvor vi har et arbejdsmarked, som i den grad er maskinrummet i det velfærdssamfund, som vi er så glade for.
For at få det maskinrum til at fungere tror vi på at man skal lave løsninger i samarbejde med de parter, der er der, og det er arbejdsgiverne, og det er LO.
Og vi har ikke på forhånd lovet nogen af parterne noget andet, end at vi har sagt, at vi gerne gå ind i en meget seriøs dialog om, hvordan man kan få skruet et dagpengesystem sammen med udgangspunkt i den økonomiske ramme, der svarer til 4 års dagpenge.
Igen vil jeg sige – ikke fordi jeg har de store forhåbninger om, at der vil blive lyttet til det – at det er muligt, det ender i 4 år.
Det er også muligt, at det ender på en anden måde, men pengene er der.
Jacob Jensen (V), 2010-06-16:
Det tror jeg godt vi har forstået, men det, vi ikke har forstået, og det, som ingen andre har forstået, er, hvad det så er for en holdning, som Socialistisk Folkeparti har med ind til den her dialog med fagbevægelsen om de her spørgsmål.
Hvad er det for en holdning, man går ind i den debat og dialog og de forhandlinger, som vi kan forstå man skal have med den sande leder af oppositionen Harald Børsting, med?
Det synes jeg da hr. Karsten Hønge må give et svar på.
Man må da have en holdning til det udgangspunkt, man tager, når man starter en debat og en dialog, og så kan man selvfølgelig forhandle ud fra forskellige præmisser og forskellige spørgsmål og holdninger, som så kommer til udtryk under en debat og en forhandling.
Men hvad er det for et udgangspunkt, Socialistisk Folkeparti har med ind i den forhandling med Harald Børsting om, hvor lang dagpengeperioden i Danmark skal være?
Er det 2 år, 3 år, 4 år, eller er det noget andet?
Karsten Hønge (SF), 2010-06-16:
Jeg ved, hvor vanskeligt det kan være at håndtere flere bolde i luften på én gang, og det er vi jo også udsat for her, for dagpenge består af flere ting end dagpengeperioden, så det er jo ikke nødvendigvis interessant kun at diskutere en dagpengeperiode.
Det, der også er interessant, er at diskutere, hvad dækningen er.
Der er beskæftigelseskravet, der er beregningsgrundlaget, så der er altså flere elementer i at diskutere dagpenge.
Jeg ved ikke lige, hvad man vil, om det skal være det ene eller det andet, men det er jo den samlede konstruktion, der er det interessante.
Vi er meget interesserede i at finde frem til en løsning sammen med arbejdsgiverne og fagforeningerne, og jeg er sikker på, at det vigtigste for de folk, der arbejder med det, er, at de ved, at økonomien er til stede.
Hvordan vi konkret skruer det sammen med de flere elementer, der er, finder vi ud af.
Torsten Schack Pedersen (V), 2010-06-16:
I dagbladet Børsen fra den 10. juni indrømmede den socialdemokratiske næstformand, hr. Nick Hækkerup, at hvis det nu måtte lykkes at lave de her aftaler – det ser måske lidt vanskeligt ud, vi har i hvert fald svært ved at få et svar på det – vil de nok først få virkning i 2014.
Nu er det forhåbentlig hr. Karsten Hønge bekendt, at EU netop har bekendtgjort, at vi har en opgave i at forbedre vore offentlige budgetter i 2011, 2012 og 2013.
Og ifald svaret er bekræftende, hvad er det så for nogle tiltag, SF vil bruge for at rette op på dansk økonomi?
Karsten Hønge (SF), 2010-06-16:
Jeg har jo sagt før, også under tidligere debatter, at man altid skal glæde sig, når andre mennesker får sunde interesser, og jeg synes, det er en sund interesse, VKO har fået, når de i den grad går ind i, hvad SF's og Socialdemokraternes politik er.
I den forstand kan jeg selvfølgelig glæde mig over, at man så gerne vil have en forklaring på vores løsningsforslag her.
Men som jeg husker det, er det, vi skal diskutere, VKO's forslag om at halvere dagpengeperioden – dette fuldstændig eklatante brud på alle de løfter, man tidligere har givet – ikke engang for længe siden, men også i år, hvor man lover, at det ikke er noget, man vil røre ved.
Også Venstre lover det og siger til lønmodtagerne, at der ingen grund er til at gå i gang med det nu og slet ikke i en krisetid.
I den situation med et klokkerent løftebrud fra VKO siger vi i SF, at vi vil garantere, at vi vil lave et system, der passer til det fleksible danske arbejdsmarked, og vi vil gøre det inden for den økonomiske ramme, som der var under det gamle system.
Jeg kan forstå på fru Sophie Løhde, at hun er meget begejstret for at se mig på talerstolen.
Bare jeg kunne sige det samme.
VKO har belejret talerstolen de sidste par timer i en udspørgen af hr. Torben Hansen, og jeg synes jo, det var en opgave for VKO.
Det er sådan set den eneste grund til, at jeg ventede, til det blev min tur i rækkefølgen til at gå på talerstolen.
Mere kompliceret er det sådan set ikke.
Jeg kan bare sige, at svaret er, at vi har de midler, der skal til for at finansiere en 4-årig dagpengeperiode.
De vil fortsat være der.
Hvorvidt Harald Børsting regner på den ene måde eller den anden måde, kommer ikke det her smør ved.
Jeg repræsenterer SF, og vi har de penge, der skal til for at finansiere en 4-årig dagpengeperiode.
Man kunne sagtens forestille sig andre måder at skrue det sammen på, hvis de parter, der skal håndtere det i dagligdagen, mener, det er mere anvendeligt.
Eva Kjer Hansen (V), 2010-06-16:
Jamen dog, vil jeg sige til hr. Torben Hansen, jeg stillede et ganske simpelt spørgsmål.
Jeg spurgte, om vi får svar fra Socialdemokraterne på, hvor lang tid de ønsker dagpengeperioden skal være, inden et folketingsvalg.
For alle de mennesker, som hr. Torben Hansen siger at han kerer sig om og er bekymret på vegne af, har vel om nogen krav på at vide, hvad de kan vente Socialdemokraterne vil gøre efter et folketingsvalg?
Så jeg vil spørge hr. Torben Hansen: Får vi svar på, hvad Socialdemokraterne synes dagpengeperiodens længde skal være, inden et folketingsvalg?
Det er helt simpelt: Ja eller nej.
Torben Hansen (S), 2010-06-16:
Svaret er vel blevet givet et sted mellem 20 og 30 gange under førstebehandlingen, andenbehandlingen og tredjebehandlingen.
Det kan man jo også slå op i Folketingets forhandlinger og læse bagefter.
Men jeg forstår da godt, at fru Eva Kjer Hansen vil forsøge at lægge debatten derover for at dække over det eklatante løftebrud, som Venstre, De Konservative og Dansk Folkeparti har begået her.
For 4 uger siden troede danskerne, at dagpengeperioden var på 4 år.
Det var det, som de havde hørt fra finansminister Claus Hjort Frederiksen, beskæftigelsesminister Inger Støjberg og hr. Kristian Thulesen Dahl
, det stod slet ikke til diskussion.
Og lige pludselig kom regeringen så som en tyv om natten og lavede det om til 2 år.
Jeg kan godt forstå, man forsøger at dække over det og lægge røgslør ud, men det, der er konstaterbare fakta, er, at man har lavet et eklatant løftebrud fra regeringens side.
Jens Kirk (V), 2010-06-16:
Undertegnede tog ikke ordet under førstebehandlingen, heller ikke under andenbehandlingen, og måske skulle jeg også lade være med det under tredjebehandlingen, for efter at have lyttet til den debat her nu i 15-16 timer kan jeg konstatere som alle andre, der måske ser det her program på tv, at der ingen svar er på de spørgsmål, man stiller.
Uanset om det er fru Ulla Tørnæs, hr. Jacob Jensen, hr. Mads Rørvig, fru Sophie Løhde, hr. Per Jensen, hr. Kasper Krüger, fru Helle Sjelle, hr. Bent Bøgsted, hr. Peter Juel Jensen, hr. Erling Bonnesen eller fru Eva Kjer Hansen, er der ingen svar på nogen som helst ting.
Vil man rulle det tilbage?
Er det 15 eller 11 milliarder, vi snakker om?
Svaret er, at det vil man aftale med arbejdsmarkedets parter i det gedulgte.
Er det sådan, det er, vil jeg spørge jeg hr. Torben Hansen.
Torben Hansen (S), 2010-06-16:
Jeg må sige, at det eneste, der er en smule gedulgt her, er, om hr. Jens Kirk har hørt debatten om de 11 eller 15 milliarder.
Jamen jeg har sagt 3, 4, 5 gange her i eftermiddag, at det står i »En Fair Løsning«, at det er de 15 milliarder, der skal findes, og at det er det, som er udgangspunktet.
Længere er den ikke.
I forhold til dagpengene har jeg flere gange sagt, at vi for det første synes, at det er usympatisk; for det andet, at vi vil lave et nyt og sikkert og trygt system; og for det tredje, at vi vil gøre det sammen med arbejdsmarkedets parter, fordi det er dem, der som praktikere ved, hvor skoen trykker, og det er dem, der som praktikere her de seneste uger har haft deputation efter deputation herinde for at gøre opmærksom på, at der er tusindvis af mennesker, der nu risikerer at måtte gå fra hus og hjem på grund af det, som hr. Jens Kirk og resten af Venstre, De Konservative og Dansk Folkeparti vedtager her i løbet af eftermiddagen.
Jens Kirk (V), 2010-06-16:
Det er muligt, at hr. Torben Hansen mener, at der er givet et svar, men jeg kan garantere, at der i det ganske land ikke er en eneste, der lytter ved tv'et, der mener at have fået svar på nogen som helst ting.
Jeg tror, at de for længst har slået over på et andet på program for at se fodbold eller sådan noget lignende, selv om der ikke scores mange mål i øjeblikket.
Her må jeg nok sige, at jeg tror, at hr. Torben Hansen har scoret et stort selvmål, for vi har ingen svar fået på nogen ting.
Men det kommer måske inden valget, eller gør det?
Torben Hansen (S), 2010-06-16:
Jeg kan i hvert fald se, at dem, der ikke scorer mål, er regeringen.
Dem, der er ovre i selvmålsbranchen for nærværende, er sådan set regeringen
, både fordi vi jo netop har haft deputationer fra hele landet, der har været inde at gøre opmærksom på, hvor socialt skævt det her er, og at tusindvis af mennesker må gå fra hus og hjem, og fordi der har stået et sted mellem 40.000 og 50.000 mennesker ude på slotspladsen og gjort opmærksom på, at det her er et eklatant løftebrud fra regeringens side.
Det er det selvmål, som regeringen har lavet.
Torsten Schack Pedersen (V), 2010-06-16:
Jamen så er det jo meget passende at starte med at slå fast, at det altså ikke er længere tid siden end i 2008, regeringen indkaldte til forhandlinger om reformer af dagpengesystemet, så man skal vist være socialdemokrat for at mene, at ændringerne er kommet som en tyv om natten.
Jeg synes, det er rart, at vi nu har fået bekræftet, at man i Socialdemokratiet er fuldstændig uenig med Harald Børsting, som mener, at udfordringen alene er 11 mia. kr.
Det har hr. Torben Hansen fuldstændig afvist – den er 15 mia. kr.
Det er jo sådan set fint nok.
Så synes jeg egentlig her til sidst, at hr. Torben Hansen skal have muligheden for at bekræfte, hvad hr. Torben Hansen nemlig selv har sagt, for den 25. maj sagde hr. Torben Hansen: Forslaget om 2 år er fuldstændig uacceptabelt.
Folk har krav på 4 år på den nuværende sats.
Mener hr. Torben Hansen stadig væk det?
Torben Hansen (S), 2010-06-16:
Jeg kunne forstå, at hr. Torsten Schack Pedersen mente, at de eneste, der kunne se løftebruddet her, var Socialdemokraterne.
Arh, det tror jeg rent faktisk de 40.000 mennesker, der var ude på slotspladsen, bliver kede af at høre.
Jeg tror også, at de mange deputationer, der har været herinde, bliver kede af at høre det.
Og jeg tror rent faktisk også, at der er nogle journalister, der bliver kede af at høre det, for jeg vil da godt lige tage det frem, finansministeren sagde i Information den 9. januar 2007: »Vi risikerer, at det går ud over vores flexicurity, hvor det er nemt at hyre og fyre, hvis vi reducerer dagpengene.« Finansministeren sagde til Ritzau den 31. maj 2007: Vi rører ikke ved dagpengeperioden.
Beskæftigelsesministeren sagde i Ugebrevet A4 den 15. februar 2010: Det er overhovedet ikke aktuelt med en dagpengereform, og derfor vil jeg ikke tale om det.
Jeg må sige, at man skal være en noget kreativ Venstremand for at benægte, at det er klokkeklare løftebrud.
Torsten Schack Pedersen (V), 2010-06-16:
Vi har været vidne til det længe: Ingen klare svar på meget håndgribelige spørgsmål.
Det er da vel ikke så vanskeligt for den socialdemokratiske ordfører at svare på, om den socialdemokratiske ordfører står ved den besked og melding, han gav til bl.a. de 40.000, der har demonstreret.
Står hr. Torben Hansen ved, hvad hr. Torben Hansen selv har sagt: Forslaget om 2 år er fuldstændig uacceptabelt.
Folk har krav på 4 år på den nuværende sats?
Var det bare en gang ordgejl?
Var det sådan en løs kommentar, der kom, indtil Harald Børsting eller fru Helle Thorning-Schmidt eller hr. Henrik Sass Larsen sagde noget andet?
Kan den socialdemokratiske ordfører ikke bare forklare, om han står ved et løfte – det må jeg formode det er – om, at folk har krav på 4 år på den nuværende sats, eller om det bare var tom tale?
Sophie Løhde (V), 2010-06-16:
Jeg vil i lighed med Venstres arbejdsmarkedsordfører takke for, at der endelig var en fra Socialistisk Folkeparti, som vovede sig op på talerstolen i debatten.
Det er positivt.
Den første udmelding, vi fik her fra ordføreren for Socialistisk Folkeparti, var, og nu citerer jeg: De penge, som er afsat til en 4-årig dagpengeperiode, er fortsat afsat.
Det udtalte ordføreren lige før.
Så er det bare, man må spørge ordføreren, om han er enig med Harald Børsting fra LO i, at man kun skal finde 11 mia. kr. i stedet for 15 mia. kr. som oprindelig forudsat i S-SF-planen »En Fair Løsning«.
Så enten har Harald Børsting taget fejl og har dermed ikke belæg for sine udtalelser, eller også må vi i dag kunne få et klart svar fra hr. Karsten Hønge på, hvor SF stiller sig, herunder også om hr. Karsten Hønge er enig med sin egen ordfører for Socialistisk Folkeparti, om han er enig med sin partiformand, hr. Villy Søvndal, eller om han er enig med Socialdemokraternes formand, fru Helle Thorning-Schmidt.
Kunne vi ikke få et svar på det?
Karsten Hønge (SF), 2010-06-16:
Fru Ulla Tørnæs levede fuldstændig op til mine fordomme om, at det ikke ville trænge igennem.
Det er rigtigt nok, at vi vil ringe til vores venner i fagbevægelsen, men nu er det sådan, at vi, uanset om Venstre ikke er så begejstret for det – det har vi jo hørt – også har venner i erhvervslivet.
Dem har vi faktisk mange af både blandt virksomhederne og blandt arbejdsgiverorganisationerne.
Så vi vil såmænd ikke nøjes med at ringe til vores venner i fagbevægelsen.
Vi vil i den grad også holde møder i fællesskab med virksomheder, arbejdsgiverorganisationer og fagforeninger og fagforbund, for vi ønsker faktisk at finde en god og konstruktiv løsning, der fungerer på det arbejdsmarked, som vi har foran os.
Pengene ligger der til en 4-årig dagpengeperiode, og det er en mulighed, at det ender med en 4-årig dagpengeperiode, hvis arbejdsgiverne og fagforeningerne mener, at det er det, der er brug for.
Hvis det, der fungerer bedst for at opretholde vores fleksible arbejdsmarked, er en fortsat 4-årig dagpengeperiode; hvis parterne med deres kendskab til den konkrete hverdag insisterer på, at det er det, der fungerer bedst, så kan jeg forestille mig, at det er det, vi ender med.
Men man kan godt forestille sig andre konstruktioner.
Ulla Tørnæs (V), 2010-06-16:
Det vil sige, at vi stadig væk ikke har fået noget svar.
For svaret fra SF's ordfører her forstår jeg er, at man, som det også har været fremme, vil ringe til vennerne i fagbevægelsen og så drøfte med fagbevægelsen, hvordan man får realiseret de 15 mia. kr.
Det mangler vi fortsat et svar på.
Jeg er sådan set fuldstændig enig med fru Margrethe Vestager i, at »En Fair Løsning« ikke har for fem flade øres troværdighed, så længe man ikke kan pege på, hvordan de 15 mia. kr. skal realiseres, og det fik vi altså heller ikke noget svar på fra hr. Karsten Hønge.
Jeg forstår, at de besparelser, som genopretningsplanen her bidrager med på dagpengeområdet, skal tilbagerulles, så pengene bliver på dagpengeområdet.
Altså, vi fastholder den 4-årige dagpengeperiode, måtte jeg forstå.
Men hvordan skal de 15 mia. kr., som er forudsætningen for »En Fair Løsning«, så realiseres?
Det mangler SF fortsat at give et bud på.
Torben Hansen (S), 2010-06-16:
Hvis fru Eva Kjer Hansen havde været – og det ved jeg ikke om fru Eva Kjer Hansen har – til stede under første- og andenbehandlingen af det her lovforslag, ville fru Eva Kjer Hansen også have vidst, hvad det sådan set er, jeg har sagt til stor ulidelighed for nogle og til stor glæde for andre.
Og det står altså fast: Vi synes, det her er usympatisk.
Men når man så spørger om det der med at få et svar, kan jeg jo også konstatere, at fru Line Barfod indtil flere gange – og også andre spørgere – har spurgt til alle de der arbejdspladser, der lige pludselig kommer væltende ud af det her forslag; 13.000 bliver der nævnt.
Der, vil jeg sige til fru Eva Kjer Hansen, har regeringen ikke på noget som helst tidspunkt i løbet af eftermiddagen leveret bare skyggen af svar på, hvad det er, man vil, og hvad det er, man kan på det område.
Karsten Hønge (SF), 2010-06-16:
Under den tidligere debat med hr. Torben Hansen var jeg fuld af beundring.
Jeg var fuld af beundring over hr. Torben Hansens tålmodighed.
Jeg synes virkelig, det vidnede om overskud og overhalingskraft, at han kunne blive ved med at stå og forsøge på at forklare VKO's repræsentanter Socialdemokraternes politik.
SF's politik ligger jo ret tæt på Socialdemokraternes, og det skulle måske give mig en ambition om at prøve at forklare den, så det i hvert fald bliver forstået.
De midler, som er afsat til en 4-årig dagpengeperiode, er fortsat afsat.
Vi har så den ambition, at vi gerne vil i dialog, ikke kun med fagbevægelsen, men både med fagbevægelsen og med arbejdsgiverorganisationerne for at se, om vi i fællesskab kan finde en løsning, der passer til det danske arbejdsmarked, inden for den økonomiske ramme, der svarer til 4 års dagpengeperiode.
Ulla Tørnæs (V), 2010-06-16:
Jeg vil gerne takke SF's ordfører for her i anden runde at gå op og tage ordet.
Det synes jeg er godt – og godt for debatten.
Men i lighed med, hvad vi hørte fra Socialdemokraternes ordfører, mangler vi fortsat også svar fra SF om dagpengeperiodens længde.
Derfor bliver jeg nødt til at spørge hr. Karsten Hønge, om hr. Karsten Hønge er enig i det synspunkt, som kom fra LO's formand, hr. Harald Børsting, om, at man nu ikke længere skal finde 15 mia. kr. på arbejdsmarkedsområdet for at bidrage til at gennemføre »En Fair Løsning«, men at man fremover alene skal finde 11 mia. kr.